ส่วนที่ 1

  ข้อมูลสรุป (Executive Summary)

บริษัท ไดเมท (สยาม) จำกัด (มหาชน) (Dimet (Siam) Public Company Limited)
(“บริษัท”) เดิมชื่อบริษัท วัททิล ไดเมท (สยาม) จำกัด จดทะเบียนก่อตั้งขึ้นเมื่อวันที่ 9 กุมภาพันธ์
2525 เพื่อดำเนินธุรกิจผลิตและจำหน่ายผลิตภัณฑ์สีคุณภาพสูงสำหรับใช้ทาในงานอุตสาหกรรม
และงานโครงเหล็กที่ใช้ในงานก่อสร้างต่างๆ อาทิ โรงงานอุตสาหกรรมปิโตรเคมี โรงกลั่นน้ำมัน
โรงผลิตไฟฟ้า แท่นขุดเจาะน้ำมันและก๊าซในอ่าวไทย เพื่อป้องกันสนิมเหล็ก
รวมไปถึงสีพ่นรถยนต์คุณภาพสูงสำหรับงานซ่อม สีเคลือบไม้ สีทาเฟอร์นิเจอร์ และสีทาอาคาร
มีสำนักงานตั้งอยู่เลขที่ 602 หมู่ที่ 2 นิคมอุตสาหกรรมบางปูซอย 1 ถนนสุขุมวิท ตำบลบางปูใหม่
อำเภอเมืองสมุทรปราการ จังหวัดสมุทรปราการ ปัจจุบันบริษัทมีทุนจดทะเบียนทั้งสิ้น 90,000,000
บาท (เก้าสิบล้านบาทถ้วน) และมีจำนวนทุนจดทะเบียนชำระแล้วเท่ากับ 90,000,000 บาท
(เก้าสิบล้านบาทถ้วน) แบ่งเป็นหุ้นสามัญจำนวน 180,000,000 หุ้น มูลค่าที่ตราไว้หุ้นละ 0.50
บาท

ผลิตภัณฑ์สีคุณภาพสูงที่บริษัทผลิตและจำหน่าย แบ่งออกเป็น 5 ผลิตภัณฑ์หลัก ได้แก่
ผลิตภัณฑ์สีป้องกันสนิม สีเคลือบไม้ สีอุตสาหกรรม สีทาอาคาร และสีพ่นรถยนต์สำหรับงานซ่อม
โดยในงวดบัญชีปี 2552 (ตั้งแต่เดือนกรกฎาคม 2551 ถึงเดือนมิถุนายน 2552)
บริษัทมีสัดส่วนมูลค่าการจำหน่ายแยกตามประเภทผลิตภัณฑ์คิดเป็นร้อยละ 43.98 ร้อยละ 27.25
ร้อยละ 9.72 และร้อยละ 7.03 ตามลำดับ โดยในงวดบัญชีปี 2552
บริษัทมียอดจำหน่ายสีพ่นซ่อมรถยนต์เท่ากับ 3.28 ล้านบาท กลุ่มลูกค้าเป้าหมายหลักของบริษัท ได้แก่
กลุ่มผู้ประกอบการในอุตสาหกรรมที่เกี่ยวข้องกับพลังงานและการก่อสร้างงานโครงเหล็กต่างๆ อาทิ
โรงงานอุตสาหกรรมปิโตรเคมี โรงกลั่นน้ำมัน โรงผลิตไฟฟ้า
แท่นขุดเจาะน้ำมันและก๊าซในอ่าวไทยเพื่อป้องกันสนิมเหล็ก ส่วนลูกค้ากลุ่มรองลงมาได้แก่
กลุ่มผู้ประกอบการที่ดำเนินธุรกิจส่งออกเฟอร์นิเจอร์ และธุรกิจอสังหาริมทรัพย์ ซึ่งในปี 2552
บริษัทมีกำลังการผลิตทั้งสิ้นประมาณ 5,000,000 ลิตรต่อปี และมีอัตราการใช้กำลังการผลิต
(Utilization Rate) ประมาณร้อยละ 60 ของกำลังการผลิต

บริษัทมีบริษัทย่อยและบริษัทที่เกี่ยวข้อง กล่าวคือ บริษัทย่อย 1 บริษัท ได้แก่ บริษัท เอเชี่ยน
คอร์โรชั่น คอนโทรล เทรดดิ้ง จำกัด (“ACCT”) ซึ่งดำเนินธุรกิจรับเหมาทาสีโครงการ
โดยบริษัทเข้าถือหุ้นในสัดส่วนร้อยละ 99.96 ของทุนจดทะเบียนของ ACCT ซึ่งเท่ากับ 2,000,000
บาท และบริษัทที่เกี่ยวข้อง 2 บริษัทได้แก่ บริษัท ซันโค้ท (ไทยแลนด์) จำกัด (“SUNCOAT”)
ซึ่งดำเนินธุรกิจจำหน่ายสีทนความร้อนสำหรับใช้ในอุตสาหกรรมยานยนต์ และชิ้นส่วนเครื่องใช้ไฟฟ้า
โดยบริษัทเข้าถือหุ้นในสัดส่วนร้อยละ 10 ของทุนจดทะเบียนของ SUNCOAT บริษัท โซลิด
คอนสตรัคชั่น จำกัด (“SOLID”) ดำเนินธุรกิจรับเหมาก่อสร้าง โดยมีกรรมการ กรรมการบริหาร
และกรรมการผู้มีอำนาจลงนามของ SOLID เป็นบุคคลที่เกี่ยวข้องกับนางอัจฉรา โมมินทร์
ซึ่งเป็นกรรมการ กรรมการบริหาร และผู้บริหารบริษัท เข้าถือหุ้นในสัดส่วนร้อยละ 57
ของทุนจดทะเบียนและมีอำนาจควบคุมใน SOLID

ในงวดบัญชีปี 2552 บริษัทมีรายได้รวมเท่ากับ 288.36 ล้านบาท เพิ่มขึ้นจากงวดบัญชีปี 2551
เท่ากับ 5.15 ล้านบาท ซึ่งเป็นผลจากการเพิ่มขึ้นของยอดจำหน่ายสีเคลือบไม้ สีอุตสาหกรรม
และสีพ่นซ่อมรถยนต์ ซึ่งมีสัดส่วนการจำหน่ายเพิ่มขึ้นจากร้อยะ 26.86 ร้อยละ 8.85 และร้อยละ
0.01 เป็นร้อยละ 27.25 ร้อยละ 9.72 และร้อยละ 1.14 ตามลำดับ
โดยผลิตภัณฑ์สีที่มียอดจำหน่ายลดลงได้แก่ผลิตภัณฑ์สีทาอาคาร
ซึ่งมีสัดส่วนการจำหน่ายลดลงจากร้อยละ 9.77 เป็นร้อยละ 7.03
ทั้งนี้เป็นผลจากการชะลอการลงทุนของภาคธุรกิจอสังหาริมทรัพย์
ในขณะที่ผลิตภัณฑ์สีป้องกันสนิมยังคงมีสัดส่วนการจำหน่ายใกล้เคียงกับปีที่ผ่านมา
โดยบริษัทมีสัดส่วนต้นทุนขายต่อรายได้รวมในงวดบัญชีปี 2552 เท่ากับร้อยละ 73.58
ซึ่งใกล้เคียงกับงวดบัญชีปี 2551
โดยมีสัดส่วนค่าใช้จ่ายในการขายและบริหารต่อรายได้รวมลดลงจากร้อยละ 25.53 ในงวดบัญชีปี
2551 เป็นร้อยละ 23.15 ในงวดบัญชีปี 2552 ส่งผลทำให้บริษัทมีกำไรสุทธิเพิ่มขึ้นจาก 4.81
ล้านบาทเป็น 6.44 ล้านบาท หรือเพิ่มขึ้นร้อยละ 33.88 เมื่อเทียบกับปีที่ผ่านมา

บริษัทมีสินทรัพย์รวมในงวดบัญชีปี 2550 – ปี 2552 เท่ากับ 222.16 ล้านบาท 221.33 ล้านบาท
และ 214.05 ล้านบาท ตามลำดับ ซึ่งการลดลงของสินทรัพย์รวมในงวดบัญชีปี 2552
เป็นผลจากการปรับตัวลดลงของรายการเงินสดและรายการเทียบเท่าเงินสด
และรายการลูกหนี้การค้าอื่น โดยปรับตัวลดลงร้อยละ 39.91 และร้อยละ 7.96
เมื่อเทียบกับปีที่ผ่านมา
ซึ่งการลดลงของรายการเงินสดและรายการเทียบเท่าเงินสดเป็นผลจากการลงทุนในทรัพย์สินเพื่อรองรับการขยายตัวของธุรกิจในอนาคต
ในขณะที่การลดลงของรายการลูกหนี้การค้าของบริษัท
แสดงให้เห็นถึงความสามารถในการบริหารจัดเก็บหนี้ของบริษัทที่มีประสิทธิภาพมากขึ้น
โดยหากพิจารณาความสามารถในการบริหารสินค้าคงคลังของบริษัทในช่วง 3 ปีที่ผ่านมา
จะพบว่าบริษัทยังคงรักษาระดับความสามารถในการบริหารสินค้าคงคลังได้ดีอย่างต่อเนื่อง
โดยบริษัทมีสัดส่วนสินค้าคงเหลือต่อสินทรัพย์รวมในงวดบัญชีปี 2550 – ปี 2552 เท่ากับร้อยละ
28.57 ร้อยละ 28.18 และ ร้อยละ 28.10 ตามลำดับ
สำหรับสภาพคล่องทางการเงินของบริษัทถือได้ว่าอยู่ในเกณฑ์ที่ดีอย่างต่อเนื่อง
โดยบริษัทมีอัตราส่วนสภาพคล่องเพิ่มขึ้นจาก 1.32 เท่าในงวดบัญชีปี 2550 เป็น 2.11
เท่าในงวดบัญชีปี 2551 และเพิ่มขึ้นเป็น 2.25 เท่าในงวดบัญชีปี 2552
โดยมีอัตราส่วนสภาพคล่องหมุนเร็วในงวดบัญชีปี 2550 – ปี 2552 เท่ากับ 0.79 เท่า 1.32 เท่า
และ 1.40 เท่า ตามลำดับ และมีอัตราส่วนหนี้สินต่อส่วนของผู้ถือหุ้นในงวดบัญชีปี 2550 – ปี 2552
เท่ากับ 1.31 เท่า 0.61 เท่า และ 0.51 เท่า ตามลำดับ

โครงการในอนาคต

บริษัทมีแผนงานที่จะพัฒนาและปรับปรุงระบบและกระบวนการผลิตอย่างต่อเนื่อง
โดยเน้นให้ความสำคัญกับการพัฒนาเพื่อลดผลกระทบที่มีต่อสิ่งแวดล้อม
รวมทั้งมีแผนที่จะปรับปรุงขั้นตอนการผลิต การจัดเก็บสินค้าสำเร็จรูป และการจัดเก็บวัตถุดิบ
เพื่อให้สอดคล้องกันมาตรฐานสิ่งแวดล้อม ISO 14001 และ ISO 9001:2008 ทั้งนี้
เพื่อเพิ่มประสิทธิภาพในการผลิตและเพื่อรองรับการเติบโตของยอดจำหน่ายในอนาคต